**A JÖVŐ ENERGIÁJA –** **plakáttervező pályázat szabályzat**

**A SKIK a KEHOP -5.4.1-16-2016-00125 számú Tudatosság a jövő energiája! című energetikai szemléletformáló projekt keretében plakáttervező versenyt hirdet általános iskola felső tagozatos valamint középiskolás tanulók számára.**

A jelen pályázati feltételek (a továbbiakban: ***szabályzat)*** a **Somogyi Kereskedelmi és Iparkamara, mint szervező** (7400 Kaposvár, Anna utca 6.) által üzemeltetett <https://www.skik.hu/> weboldalon, és azon belül a <http://www.skik.hu/hu/tudatossag-a-jovo-energiaja/tervezz-plakatot-17307> linken elérhető **"** **A JÖVŐ ENERGIÁJA – plakáttervező” pályázatra** (a továbbiakban: ***pályázat)*** vonatkozik az alábbi feltételekkel.

A pályázat kiírója és lebonyolítója a **Somogyi Kereskedelmi és Iparkamara** (továbbiakban: **SKIK** **vagy Szervező***).*

A pályázat a KEHOP -5.4.1-16-2016-00125 számú Tudatosság a jövő energiája című energetikai szemléletformáló projekt keretében valósul meg.

A pályázatra jelentkező a részvétellel minden további jogcselekmény nélkül, automatikusan elfogadja a jelen Szabályzat rendelkezéseit, és magára nézve kötelezőnek ismeri el az abban foglaltakat.

**1. A pályázaton résztvevő személyek**

1. A pályázaton részt vehet minden olyan **általános iskolai felső tagozatos, valamint középiskolás tanuló**, akinek **törvényes képviselője ehhez hozzájárul**.

A mellékelt nyilatkozatban a Pályázó törvényes képviselője köteles az alábbi tartalmú nyilatkozatot tenni:

*Alulírott (név; születési hely, idő; lakcím) törvényes képviselőként nyilatkozom, hogy az általam beküldött plakáttervet általános iskola felső tagozatos/középiskolai tanulmányokat folytató gyermekem készítette. Nyilatkozom továbbá, hogy jelen pályázati feltételeket és az adatkezelési tájékoztató megismertem, azokat magamra nézve elfogadom, valamint az adatok kezeléséhez önkéntesen és kifejezetten hozzájárulok.*

1. Kizárásra kerül, aki bármilyen módon veszélyezteti a pályázat tisztességes lebonyolítását, illetve a jelen szabályzatban részletezett adatkezelési hozzájárulásokat a pályázat időtartama alatt, vagy az elbírálást megelőzően visszavonja. A kizárás tényéről a SKIK nem értesíti a Pályázót.
2. A Pályázó törvényes képviselője kijelenti, hogy a pályázatra történő jelentkezés során megadott adatok megfelelnek a valóságnak.

**2. A Pályázat leírása**

A SKIK a KEHOP-5.4.1-16-2016-00125 számú *Tudatosság a jövő energiája!* című energetikai szemléletformáló projekt keretében plakáttervező versenyt hirdetett meg általános iskola felső tagozatos valamint középiskolás tanulók számára.

A plakát címe: **A JÖVŐ ENERGIÁJA- Zöld energiaforrások a hétköznapokban**

A felhívásra olyan plakátokat várunk, amelyekkel a plakát készítője felhívja a figyelmet az energiatakarékos energiafelhasználás fontosságára és az alternatív energiaforrások felhasználásának lehetőségeire.

A plakát bármilyen technikával készülhet: ceruza, filctoll, festék, zsírkréta, toll használatával vagy akár digitális módon.

A plakát mérete: szabadon választható.

A beküldött pályázatokat a SKIK által delegált zsűri elbírálja, és az általuk kiválasztott pályamunka, **I., II. és III. helyezett, valamint legtöbb pályamunkát beküldő osztály kerül díjazásra. A nyertes munkák bemutatásra kerülnek a** SKIK által üzemeltett honlapon, illetve Facebook oldalon.

**3. A plakáttervek benyújtásának határideje: 2020. október 15.**

**4. Jelentkezés a pályázatra, részvételi feltételek**

**4.1 A pályaművek beküldése**

1. A Pályázó a plakáttervet a törvényes képviselő nyilatkozatával együtt a Somogyi Kereskedelmi és Iparkamarához juttatja el. Cím 7400 Kaposvár, Anna u. 6.
2. A ***digitálisan készült*** terveket a következő e-mail címre kérjük eljuttatni: akovacs@skik.hu. A törvényes képviselő nyilatkozatát is csatolni kell.

**4.2 A részvétel feltétele**

1. a pályázat feltételeinek mindenben megfelelő pályázati anyag beküldése,
2. a Pályázó törvényes képviselőjének hozzájárulása
	* a 18. évet be nem töltött gyermek személyes adatainak kezeléséhez
	* a pályázati anyag közzétételéhez a SKIK által kezelt honlapon illetve közösségi oldalakon

**4.3 A rajzzal kapcsolatos előírások**

1. A rajznak a pályázat tematikájához kell kapcsolódnia, a pályázati feltételeknek mindenben meg kell felelnie. A Szervező nem fogad el olyan pályázatot, amely a szabályzatban leírt alaki és/vagy tartalmi előírásoknak nem felelnek meg.
2. A Pályázó a pályázati anyag tartalmára vonatkozóan a skik.hu weboldalon és a SKIK közösségi oldalain történő megjelenítéshez szükséges mértékű, időben a pályázat lebonyolításához igazodó, nem kizárólagos, ingyenes felhasználási jogot enged a SKIK-nek.

**5. Nyeremény**

A pályázat nyereménye:

1. **A zsűri döntése alapján a három legjobbnak ítélt pályamunkát a Szervező a következő nyereményekkel jutalmazza:**
	1. 1 db városi roller és belépő 2 fő részére a Katica Tanyán található napelemes gokart pályára
	2. 1 db USB töltővel ellátott hátizsák és belépő 2 fő részére a Katica Tanyán található napelemes gokart pályára
	3. Belépő 2 fő részére a Katica Tanyán található elektromos gokart pályára
2. **Az az osztály, ahonnan a legtöbb plakát érkezik, hajókirándulást nyerhet a Kaposvár** melletti Deseda tavon.

A nyeremény másra át nem ruházható és pénzre át nem váltható.

A SKIK nem vállalja a nyeremény felhasználásával vagy egyébként, a nyereménnyel kapcsolatosan felmerülő egyéb költségek megfizetését.

**7. Nyertesek értesítése**

A nyerteseket a pályázatra történő jelentkezéskor megadott e-mail címen vagy telefonszámon a döntést követő három munkanapon belül értesítjük. Amennyiben a Pályázó az értesítés kiküldését követő 15 naptári napon belül nem veszi fel a kapcsolatot a nyeremény átvétele érdekében a SKIK-kel, a nyereményre való jogosultságtól elesik.

**8. A nyeremények kézbesítése, átvétele**

A nyeremények a SKIK, 7400 Kaposvár, Anna utca 6. szám alatt vehetőek át.

Amennyiben a Pályázó ennek nem tesznek eleget, és a nyeremény átvétele meghiúsul 2020. december 31-ig, a nyeremény a továbbiakban nem vehető át, illetve nem vehető igénybe, és a SKIK-et semmilyen felelősség nem terheli.

Amennyiben a nyertes a nyereményt nem veszi át, úgy a nyereményre szóló jogosultságát véglegesen elveszíti.

A nyereményt a nyertes Pályázó helyett közokiratba vagy magánokiratba foglalt meghatalmazással meghatalmazottja is átveheti oly módon, hogy a meghatalmazás tényéről a SKIK-t előzetesen értesíti, és a meghatalmazás eredeti példányát a SKIK részére átadja.

**9.** [**Adatkezelés**](https://centralmediacsoport.hu/company/central-digitalis-media-adatkezelesi-tajekoztato/)

A Pályázók személyes adatainak kezelésére a jelen adatkezelési tájékoztató irányadó.

A játékkal kapcsolatos adatkezelések tekintetében a Szervező minősül adatkezelőnek. A játékkal kapcsolatos adatkezelésre a hatályos jogszabályokkal összhangban, a jelen szabályzat szerint kerül sor. A Szervező a játék során megadott személyes adatokat kizárólag a jelen szabályzatban meghatározott célokra kezeli.

Az adatkezelés célja: a játék lebonyolítása, nyeremények kézbesítése.

Az adatkezelés jogalapja: a résztvevők önkéntes, konkrét és megfelelő tájékoztatáson alapuló, egyértelműen kinyilvánított hozzájárulása (Általános Adatvédelmi Rendelet, 6. cikk (1) bekezdés a) pontja).

**1. Az adatkezelő adatai**

Adatkezelő neve: Somogyi Kereskedelmi és Iparkamara

Címe: 7400 Kaposvár, Anna u. 6.

Adószáma: 18761755-2-14

Web: www.skik.hu

Email címe: skik@skik.hu

Elérhetősége: 82/501-000

Adatvédelmi tisztviselő elérhetősége: dr. Bauer Péter; email cím: pbauer@skik.hu

A kezelt személyes adatok köre: név, e-mail cím, lakcím, telefonszám;

**Adattovábbítások és a továbbítás címzettjei**

a)  A Pályázók személyes adatai és nyeremények adatai a NAV részére továbbításra kerülhetnek jogi kötelezettség teljesítése során.

b)  Jogi vita, hatósági eljárás vagy csalárd magatartás esetén az érintett Pályázó adatai az adatkezelővel együttműködő jogi képviselőkhöz illetve tanácsadókhoz kerül továbbításra.

**Az érintett jogai:**

* kérelmezheti a rá vonatkozó személyes adatokhoz való hozzáférést,
* kérelmezheti azok helyesbítését,
* kérelmezheti azok törlését,
* kérelmezheti az Európai Parlament és a Tanács (EU) 2016/679. számú (2016. április 27.), a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK rendelet hatályon kívül helyezéséről szóló rendelet (általános adatvédelmi rendelet; a továbbiakban: GDPR) 18. cikkében foglalt feltételek fennállása esetén a személyes adatok kezelésének korlátozását (tehát azt, hogy cégünk az adatokat ne törölje, vagy ne semmisítse meg bíróság vagy hatóság megkereséséig, de legfeljebb harminc napig, s ezen túlmenően más céllal az adatot ne kezelje),
* tiltakozhat a személyes adatok kezelése ellen,
* gyakorolhatja az adathordozhatósághoz való jogát. Ez utóbbi jog értelmében az érintett jogosult arra, hogy a rá vonatkozó személyes adatokat word vagy excel formátumban megkapja, továbbá jogosult arra, hogy ezeket az adatokat kérésére egy másik adatkezelőnek továbbítsa a kamara.

Adattovábbítás címzettje(i): Nincs

Adatkezelés időtartama: A Szervező a pályázat során a Pályázó által megadott személyes adatokat a pályázat befejezését követő 6 hónapig vagy az érintett hozzájárulásának a visszavonásáig kezeli, ezt követően a személyes adatok törlésre kerülnek.

Adatok megsemmisítésének határideje: az adatkezelés időtartamát követő 30 napon belül

Adatok megsemmisítésének módja: végleges törlés

Jogérvényesítési lehetőségek:

1. Bármilyen adatkezeléssel kapcsolatos kérdéssel, észrevétellel, problémával fordulhat az Adatkezelőhöz a megadott elérhetőségeken.
2. Az érintett jogainak megsértése esetén bírósághoz fordulhat. A per elbírálása a törvényszék hatáskörébe tartozik. A per – az érintett választása szerint – az érintett lakóhelye vagy tartózkodási helye szerinti törvényszék előtt is megindítható.
3. Az érintett az adatkezeléssel kapcsolatos panaszával közvetlenül a Nemzeti Adatvédelmi és Információszabadság Hatósághoz (cím:1125 Budapest, Szilágyi Erzsébet fasor 22/c; telefon: +36-1-391-1400; e-mail: ugyfelszolgalat@naih.hu; honlap: www.naih.hu) is fordulhat.

**10. Adózás**

A Szervező tájékoztatja a Pályázókat, hogy a jelen nyereményjáték távközlési eszközök útján szervezett promóciós játéknak minősül, mely nem tartozik a szerencsejáték szervezéséről szóló 1991. évi XXXIV. törvény (a továbbiakban: Szjtv.) hatálya alá. Ennek fényében, figyelemmel a személyi jövedelemadóról szóló 1995. évi CXVII. törvény 1. számú mellékletének 8.14. ab.) pontjára, a jelen Játék **adómentesnek minősül**.

**11. Felelősség**

A pályázatok hiányosságáért (név-, címelírás, kevesebb válasz stb.), értesítési, vagy szállítási késedelemért a SKIK nem vállal felelősséget. A Pályázók az általuk tévesen szolgáltatott adatokból, vagy a postafiókjuk levélfogadásra képtelen állapotából adódó valamennyi következményt maguk viselik. Az adatok helytállóságát a pályázatra történő jelentkezés során (vagy azt követően) a SKIK-nek általában nem áll módjában ellenőrizni. Ezzel kapcsolatban a felelősség, és minden ezzel járó jogi és anyagi következmény minden esetben kizárólag a Pályázókat terheli.

A SKIK a nyeremények minőségi hibáiért, meghibásodásáért kizárja a felelősségét, kivéve, ha a felelősség kizárását a magyar jogszabályok kifejezett rendelkezéssel tiltják. A nyertes a nyeremény hibájával, meghibásodásával kapcsolatos igényeit nyereményekhez kapcsolódó jótállás és szavatosság keretében érvényesítheti.

A SKIK kizár minden felelősséget bármilyen kártérítési, kártalanítási igényért a pályázatokban való részvétel során, a pályázat esetleges hibáiból, hiányosságaiból, hibás működéséből, a pályázat során bekövetkezett késésekből eredő vagy ahhoz kapcsolódó költségekért, károkért, veszteségekért. A Pályázó a pályázaton történő részvétellel kifejezetten lemond a pályázat lebonyolításával, az elbírálással, a nyereményekkel, a nyertesekkel kapcsolatos, a SKIK-kel vagy bármely harmadik személlyel szembeni igényérvényesítésről.

Amennyiben a Pályázó magatartása következtében vagy azzal összefüggésben harmadik személy vagy bármely hatóság illetve bíróság a SKIK-kel szemben bármilyen igényt támaszt illetve eljárást indít, a Pályázó köteles minden a SKIK által megkövetelt intézkedést megtenni, és a SKIK-nek megtéríteni minden olyan kárt, vagyoni hátrányt és költséget, ami a SKIK-t a Pályázó bármely jogellenes magatartása miatt vagy azzal összefüggésben éri.

**12. Egyéb**

A SKIK fenntartja magának a jogot a jelen szabályzat megváltoztatására.

Amennyiben a pályázattal kapcsolatban kérdést kíván feltenni, írjon a pályázatra történő jelentkezéskor megadott e-mail címre! Kérjük, hogy a levélben tüntesse fel a pályázat elnevezését.

Kaposvár, 2020. szeptember 7.